**Procedura de tranzacţionare Pe pieţele centralizate de gaze naturale administrate de societatea bursa română de mărfuri (ROMANIAN COMMODITIES EXCHANGE) S.A.,**

**În condițiile utilizĂrii unei case de CLEARING/ CONTRAPARTE**

#### DISPOZIŢII GENERALE

# Art. 1.

Prezenta procedură stabilește cadrul organizat pentru tranzacționarea gazelor naturale pe piaţa produselor standardizate pe termen mediu şi lung, prin intermediul unei platforme de tranzacționare electronică administrată de societatea Bursa Română de Mărfuri (Romanian Commodities Exchange) S.A., denumită în cele ce urmează “BRM”, în calitate de operator licenţiat în administrarea pieţelor centralizate de gaze naturale, în condițiile utilizării serviciilor unei case de clearing/contrapărți pentru garantarea îndeplinirii obligațiilor financiare ale participanților la piață.

**TERMINOLOGIE**

**Art. 2.**

1. În înţelesul prezentei proceduri, termenii şi abrevierile folosite au următoarea semnificaţie:
2. **Acord cadru de prestari servicii de clearing/contraparte –** va fi reprezentat de Acordul de acceptare a Membrului Compensator, publicat pe site-ul BRM;
3. **Autoritate competentă** - Autoritatea Națională de Reglementare în Domeniul Energiei (ANRE);
4. **Broker** - persoana fizică aflată în relații de muncă cu operatorul economic sau cu o societate de brokeraj, având ca principale atribuții introducerea și întreținerea ordinelor în timpul sesiunilor de tranzacționare/licitaţiilor și care are dreptul de a angaja răspunderea operatorului economic pe care-l reprezintă în relația cu BRM;
5. **Casa de clearing –** societate financiară pe care BRM o desemnează să asigure rolul de Contraparte. Casa de clearing operează conform procedurilor proprii, licenței proprii și aprobărilor obținute din partea organismelor de supraveghere financiară.ESMA;
6. **Clearingul/compensarea** - reprezintă un proces de management şi de calcul al poziţiilor financiare, funcţie de care se stabileşte cuantumul garanţiilor care să asigure riscul pierderii financiare cauzate de înlocuirea unor poziții deschise ca urmare a tranzacțiilor efectuate.
7. **Contract standard** – noțiune specifică tranzacționării electronice care reprezintă cantitatea totală aferentă unui ordin de vânzare/cumpărare pentru întrega perioadă de livrare și profilul de livrare a unui produs standardizat;
8. **Contraparte** – entitate care se interpune, din punct de vedere financiar, între vânzător și cumpărător, devenind cumpărător pentru vânzător, respectiv vânzător pentru cumpărător, cu scopul asigurării procesului de decontare a tranzacției încheiate pe piață, în numele acestora. BRM poate asigura rolul de Contraparte în cadrul tranzacțiilor pe termen mediu și lung;
9. **Confirmare de tranzacţie** – notificare recepţionată de către participant prin intermediul sistemului de tranzacţionare, care confirmă o tranzacţie efectuată de acesta;
10. **Convenție de participare** - acord standard definit de BRM, care se încheie cu participanții, și care prevede drepturile și obligațiile reciproce ale părților privind participarea la Piețele de energie administrate de către BRM;
11. **Operatorul de Transport și Sistem (OTS)**, în speță S.N.TG.N. Transgaz S.A.;
12. **Ordin/ofertă de vânzare/cumpărare** - ofertă introdusă de către un participant, constând dintr-o pereche preț-cantitate și alte atribute specifice, și care reprezintă angajamentul ferm al participantului;
13. **Participant –** operator economic din sectorul gazelor naturale care semnează Convenţia de participare, semnează Acordul cadru de prestari servicii de clearing/contraparteși are contract de echilibrare și acces la PVT în vigoare încheiat cu operatorul sistemului de transport;
14. **Preț** - prețul la care s-a efectuat tranzacția, înregistrat și afișat de sistemul de tranzacționare;
15. **Prețul cel mai bun –** preț definit ca prețul ordinului cu prioritatea cea mai mare de execuție și anume prețul cel mai mare de cumpărare, respectiv prețul cel mai mic de vânzare al unui produs tranzacționabil;
16. **Mecanismul de tranzacţionare dublu competitiv** - ansamblu de reguli și mecanisme de ofertare, negociere și tranzacţionare stabilit prin prezenta procedură. Presupune lansarea produselor standardizate tranzacţionabile de către BRM în cadrul unei sesiuni de tranzacţionare;
17. **Produs standardizat** – produs definit în cadrul sistemului de tranzacţionare al BRM, având ca obiect vânzarea - cumpărarea de gaze naturale pe termen mediu și lung;
18. **Raport de tranzacționare -** situație emisă de sistemele de tranzacționare ale BRM, conținând date complete privind ofertele introduse, interventiile suferite pe parcursul sesinii de tranzactionare / licitatiei și tranzacțiile realizate;
19. **Reglementările Contrapărții -** Regulamentul de compensare, decontare şi gestionare a riscului al Bursei Române de Mărfuri în calitate de Contraparte și Instrucțiunile emise în baza acestuia sau reglementările Casei de clearing, în cazul desemnării drept Contraparte a unei astfel de entități, după caz;
20. **Sesiune de tranzacţionare** - interval de derulare a procedurii de tranzacţionare în care se pot introduce, modifica, suspenda sau anula oferte de vânzare şi /sau de cumpărare şi se pot încheia tranzacţii - dacă sunt îndeplinite condiţiile de corelare stabilite prin algoritmii sistemelor de tranzacţionare;
21. **Sisteme de tranzacționare**– sisteme informatice exploatate și administrate de BRM în scopul realizării tranzacțiilor;
22. **Tranzacţie *-*** operaţiune încheiată în sistemul de tranzacţionare în urma corelarii unei oferte de vânzare cu o ofertă de cumpărare, conform algoritmilor specifici ai sistemelor de tranzacţionare;

(2) Ceilalţi termeni utilizaţi şi alte definiţii folosite în prezenta Procedură au semnificaţia prevăzută în Regulamentul privind cadrul organizat de tranzacționarea produselor standardizate pe piețele centralizate de gaze naturale administrate de societatea Bursa Română de Mărfuri (Romanian Commodities Exchange) S.A., denumit în cele ce urmează “Regulament”, precum şi în legislaţia în materie în vigoare.

**PRODUSE STANDARDIZATE ADMISE LA TRANZACŢIONARE**

**Art. 3.** (1) Pe piaţa produselor pe termen mediu și lung, în condițiile utilizării unei Case de clearing/contrapărți, BRM organizează sesiuni de tranzacţionare pentru următoarele produse standardizate :

1. WEEK (interval de livrare - săptămâna gazieră)
2. MONTH (interval de livare - luna gazieră)
3. QUARTER (interval de livrare - trimestrul gazier)
4. SEMESTER (interval de livrare - semestrul gazier)
5. COLD SEASON (interval de livrare – trimestrele IV și I gaziere)
6. WARM SEASON (interval de livrare – trimestrele II și III gaziere)
7. GAS YEAR (perioada de livrare - anul gazier)
8. CALENDAR YEAR (perioada de livrare – anul calendaristic).

# (2) Descrierea și caracteristicile fiecarui produs standardizat sunt redate în Anexa la prezenta procedură.

**CERINŢE SPECIFICE DE PARTICIPARE ṢI TRANZACŢIONARE**

# Art. 4.

(1) Participarea la tranzacţii pe piaţa produselor pe termen mediu și lung este permisă operatorilor economici care îndeplinesc următoarele cerinţe:

* titulari ai unei licenţe valabile emisă de ANRE pentru a comercializa gaze naturale, care au încheiat, în prealabil un contract de echilibrare și acces la PVT cu OTS;
* operatori ai sistemelor de distribuţie şi ai sistemelor de înmagazinare gaze naturale, care au încheiat, în prealabil un contract de echilibrare și acces la PVT cu OTS şi au drept de tranzacţionare exclusiv pe sensul de cumpărare;
* clienţi finali care au încheiat contract de echilibrare și acces la PVT cu OTS, cu drept de tranzacţionare pe sensul de cumpărare; pe sensul de vânzare aceștia au dreptul să vândă gaze naturale doar pentru a-şi echilibra în mod eficient portofoliul propriu;
* operatorul de transport şi de sistem, în scopul întreprinderii acţiunilor de echilibrare fizică a sistemului de transport şi constituirii stocului minim obligatoriu de gaze naturale.

(2) Produsele standardizate redate la art.3 (1) au următoarele caracteristici :

* au ca obiect transferul dreptului de proprietate în PVT asupra unor cantităţi de gaze naturale ce urmează a fi livrate în PVT, în profil zilnic constant, pentru o perioadă de timp mai mare de o zi gazieră;
* transferul se realizează pe baza raportului de tranzacţionare emis de sistemele de tranzacţionare ale BRM;
* cantitatea tranzacţionată în baza unui astfel de contract standard este de 1 MWh/zi;
* obiectul tranzacţiei este reprezentat de un contract standard sau un multiplu de contracte standard, iar elementele care pot fi modificate de către părţile interesate în cadrul şedinţelor de tranzacţionare sunt preţul per contract standard şi numărul de contracte standard tranzacţionate;
* preţul şi numărul de contracte standard aferente unei tranzacţii încheiate nu mai pot fi modificate după încheierea tranzacției.
1. Tranzacțiile între Participanți vor fi încheiate în momentul corelării ordinelor, conform art. 8 din prezenta Procedură și Tranzacția este preluată de Contraparte, fără necesitatea încheierii în scris a unui contract de vânzare-cumpărare de gaze naturale. Termenii și condițiile care guvernează contractele sunt cele prevăzute la alin. 2 de mai sus, iar decontarea financiară și garantarea prestațiilor participanților se va face conform Regulamentului de compensare, decontare şi gestionare a riscului al Bursei Române de Mărfuri în calitate de Contraparte.

#### PROCESUL DE TRANZACŢIONARE

# Art. 5. Mecanismul de tranzacţionare utilizate în cadrul Pieţei produselor pe termen mediu și lung administrată de BRM este mecanismul de tranzacţionare dublu competitiv.

#### MECANISMUL DE TRANZACŢIONARE DUBLU COMPETITIV

**Art. 6.** Lansarea la tranzacționare a produselor standardizat se face la inițiativa și de către BRM, după cum urmează:

(1) Lansarea unui activ pentru produsul WEEK se face cu minimum 2 zile înainte de perioada de livrare;

(2) Lansarea unui activ pentru perioade de livrare de cel puţin o lună se face cu minimum 5 zile calendaristice înainte de prima zi a intervalului de livrare;

(3) Lansarea unui activ pentru perioade care depășesc o lună se face cu minimum o lună înainte de prima zi a intervalului de livrare.

**I. ETAPELE SESIUNII DE TRANZACŢIONARE**

**Art. 7.**

(1) Începând cu ora de deschidere a şedinţei de tranzacţionare brokerii introduc ordine. Acestea sunt validate numai dacă îndeplinesc, cumulativ, următoarele condiţii:

1. menţionarea cantităţii, a preţului şi a termenului de valabilitate a ordinului;
2. existenţa în contul de garanţii a unei sume disponibile mai mare sau egală cu valoarea garanţiei necesare în cazul tranzacţionării ordinului, conform dispozițiilor prezentei Proceduri și celor ale Reglementărilor Contrapărții.
3. Pentru calculul garanţiei necesare în cazul tranzacţionării ordinului, BRM stabilește un nivel de variație a prețului ordinului introdus în cadrul unei sesiuni de tranzacționare, nivel calculat față de prețul zilnic de decontare al zilei anterioare, preț calculat conform Reglementărilor Contrapărții, corectat în cazul de volatilitate ridicată cu variația din cadrul sesiunii de tranzacționare. Pentru claritate BRM va lua în calcul la momentul introducerii unui ordin în mod cumulat garanțiile necesare formate din Marja Inițială și Marja de Variație.
4. BRM va calcula garanția necesară înainte de acceptarea la tranzacționare a unui ordin, în funcție de nivelul de variație a prețului menționat în paragraful 2 de mai sus, conform algoritmului de calcul prevăzut de Reglementările Contrapărții.
5. Contrapartea poate solicita garanții suplimentare înainte de acceptarea la tranzacționare a unui ordin, în urma evaluării departamentului de risc al Contrapărții, în cazul în care conform istoricului de tranzacționare al respectivului participant, ordinul prezintă deviații semnificative de la profilul de tranzacționare anterior, care determină implicit imposibilitatea de a prevedea capacitatea financiară a respectivului participant de a executa tranzacția rezultată din respectivul ordin.
6. Elementele care vor fi introduse de catre participant la lansarea ofertei sunt :
7. sensul ofertei (vânzare / cumpărare);
8. volumul de gaze naturale minim: volumul minim este de 1 contract de 1 MWh/zi înmulțit cu numărul de zile ale intervalului tranzacționabil. Volumul total tranzacţionabil minim este definit automat pentru fiecare produs în parte în parte;
9. preţul pentru produse va fi exprimat în Lei/MWh, număr pozitiv, cu maximum 2 (două) zecimale;
10. termenul de valabilitate al ordinului (opţional); dacă nu se completează, sistemul va genera automat data de final a sesiunii de tranzacţionare.

(6) Ordinele introduse pot fi întreţinute de brokeri, astfel după cum urmează:

* 1. modificarea preţului;
	2. modificarea cantităţii;
	3. modificarea termenului de valabilitate a ordinului.

**II. CORELAREA ORDINELOR**

**Art. 8.** (1) Ordinele de cumpărare și vânzare vor fi sortate automat în sistemul de tranzacționare astfel încât cele mai bune oferte din punct de vedere al prețurilor să fie afișate primele. În caz de egalitate de preț, ofertele vor fi sortate după marca de timp, cele mai vechi urmând a fi afișate cu prioritate.

(2) Pentru ordinele de vânzare, se realizează corelarea ordinului de vânzare cu un ordin de cumpărare cu același preț sau cu un preț mai bun, pentru cantitatea maximă determinată de concurența cantităților menționate în cele două ordine de sens contrar, la prețul ordinului de vânzare.

(3) Pentru ordinele de cumpărare, se realizează corelarea ordinului de cumpărare cu un ordin de vânzare cu acelasi preț sau cu un preț mai bun, pentru cantitatea maxima derminată de concurența cantităților menționate în cele două ordine de sens contrar, la prețul ordinului de cumpărare.

(4) În condițiile în care tranzacția s-a realizat numai cu privire la o parte din cantitatea menționată într-un ordin, respectivul ordin va fi menținut în sistemul de tranzacționare pentru cantitatea rămasă.

(5) Tranzacţiile încheiate prin mecanismul cu contraparte se notifică OTS de către Casa de clearing / BRM- în calitate de contraparte, după caz.

 **III. RAPORTUL DE TRANZACŢIONARE**

**Art. 9.**

(1) La sfârşitul fiecărei /sesiuni de tranzacţionare, sistemul de tranzacționare generează un raport, care conţine următoarele elemente:

1. denumirea produsului standardizat;
2. cantitatea de gaze naturale supusă tranzacţiei;
3. preţurile ofertate;
4. modificările aduse cantităţilor şi preţurilor pe parcursul sesiunii de tranzacţionare (starea ordinului), cu marca de timp asociată;
5. tranzacţia/tranzacţiile încheiate în cadrul sesiunii, fiind menționate cantitatea, prețul și participanții la tranzacția/tranzacțiile încheiate.

(2) Rezultatele sesiunii de tranzacţionare se publică pe site-ul BRM, conformprevederilor **„**Regulamentului privind cadrul organizat de tranzacţionare pe pieţele centralizate de gaze naturale administrate de societatea Bursa Română de Mărfuri (Romanian Commodities Exchange) S.A.”.

(3) După încheierea unei sesiuni de tranzacționare, participanţii au acces, prin intermediul sistemului de tranzacţionare al BRM, la confirmările tranzacţiilor proprii.

(4) Raportul de tranzacţionare se transmite brokerilor participanţi la şedinţa de tranzacţionare, în format electronic.

(5) Sistemulde tranzacţionare înregistrează şi arhivează toate ofertele introduse, inclusiv ciclul de viaţă al acestora, tranzacţiile realizate, precum şi rapoartele generate, pentru o perioada de maximum 5 ani, interval în care pot fi accesate de participanţii la care se referă.

**PROCESUL DE CLEARING (COMPENSARE)**

**Art. 10.**

(1) Clearingul/compensarea se realizeaza conform Reglementărilor Contrapărții.

(2) Fără a aduce atingere rolului Casei de clearing/Contrapărții, tranzacţiile efectuate determină obligaţiile ferme ale participantului de a livra/prelua gazele naturale, în deplină conformitate cu caracteristicile produselor tranzacționate conform prezentei Proceduri.

(3) Toate tranzacțiile acceptate de Casa de clearing/Contraparte vor fi menținute continuu în sistemul de contraparte și tranzacționare până la execuția finală a condițiilor stabilite prin tranzacție, conform Reglementărilor Contrapărții.

(4) Toate drepturile și obligațiile rezultate din tranzacție vor fi respectate întocmai de către participanții parte la tranzacție.

**GARANTAREA OBLIGAŢIILOR**

**Art. 11.**

(1) Desfășurarea și garantarea tranzacțiilor efectuate în condițiile utilizării unei Case de clearing/Contraparte se face conform Reglementărilor Contrapărții

Pentru a putea beneficia de serviciile tranzacţionării prin Casa de clearing/Contraparte, participanţii trebuie să semneze Acordul cadru de prestari servicii de clearing/contraparte, ceea ce presupune îndeplinirea cumulativă a urmatoarelor condiţii:

* să îndeplinească cerințele stabilite de Casa de clearing/Contraparte prin Reglementările Contrapărții;
* să deţină o licenţă valabilă emisă ANRE pentru a comercializa gaze naturale și/sau să îndeplinească condițiile prevăzute de art. 4 alin. 1 din prezenta Procedură;
* să furnizeze garanţiile solicitate de Casa de clearing/Contraparte;

(2) Garanţiile sunt calculate potrivit algoritmilor stabiliți de Casa de clearing/Contraparte şi au rolul de a susţine fiecare tranzacţie a unui participant.

(3) Casa de clearing/Contrapartea nu este responsabilă de livrările / preluările cantităților de gaze naturale tranzacționate și nici de dezechilibrele generate de către aceștia. Situațiile de dezechilibru sunt administrate de către OTS în conformitate cu prevederile Codului rețelei pentru Sistemul național de transport al gazelor naturale aprobat prin Ordinul preşedintelui ANRE nr. 16 / 2013, cu modificările şi completările ulterioare.

(4) Notificările, stările de neîndeplinire a obligațiilor de către participanții la tranzacții, precum și toate informațiile necesare asigurării întregului proces sunt convenite între BRM, Casa de clearing/Contraparte și OTS în baza unor protocoale/convenții specifice.

**Managementul riscului**

**Art. 12.**

Tranzacţionarea gazelor naturale care are asociate servicii de clearing (compensare) prin intermediul Casei de clearing/ Contrapărții comportă următoarele categorii de riscuri, tratate după cum urmează:

(a) Riscul financiar - are loc atunci când un membru nu îşi îndeplineşte obligaţia de depunere, la termenul stabilit, a garanţiei sau încalcă regulile de decontare. În acest caz, Casa de clearing/Contrapartea va suspenda serviciile şi va începe să mobilizeze garanţiile disponibile conform reglementărilor specifice. Drepturile pot fi restabilite numai după ce participantul în cauză îşi îndeplineşte în totalitate obligaţia sau conform cu sancțiunile impuse de Reglementările Contrapărții.

(b) Riscul de nelivrare fizica, totală şi /sau parţială - are loc atunci când:

- participantul vânzător își pierde accesul la PVT și/sau nu livrează cantitatea de gaze naturale tranzacţionată în condiţiile stabilite, întrucât Casa de clearing/Contrapartea nu mai poate efectua notificarea în PVT aferentă participantului vânzător;

 - participantul Vânzător nu livrează cantitatea de gaze naturale tranzacţionată în condiţiile stabilite din alte motive, caz în care Casa de clearing/Contrapartea nu mai poate efectua notificarea în PVT aferentă participantului vânzător.

În aceste cazuri, Casa de clearing/Contrapartea nu va garanta livrarea fizică, dar va menține notificarea/notificările în PVT pentru participantul Cumpărător și va reţine garanțiile participantului Vânzător pentru a iniția un proces de înlocuire a pozițiilor aferente volumelor nelivrate și va notifica OTS privind această înlocuire.

(c) Riscul de nepreluare fizică, totală și/sau parțială - are loc atunci când:

- participantul Cumpărător își pierde accesul la PVT și/sau nu preia cantitatea de gaze naturale tranzacționată în condițiile stabilite, caz în care Casa de clearing/Contrapartea nu mai poate efectua notificarea în PVT aferentă participantului Cumpărător;

- participantul Cumpărător nu preia cantitatea de gaze naturale tranzacționată în condițiile stabilite din alte motive.

În aceste cazuri, Casa de clearing/Contrapartea nu va garanta nepreluarea fizică, dar va menține notificarea/notificările în PVT pentru participantul vânzător și va reține garanțiile participantului Cumpărător pentru a iniția un proces de înlocuire a pozițiilor aferente volumelor nepreluate va notifica OTS cu privire la această înlocuire.

(d) Eșecul procesului de înlocuire a pozițiilor aferente volumelor nepreluate/nelivrate, rezultând în dezechilibre stabilite de către OTS, nu va avea ca efect retragerea notificării în PVT.

(e) Riscul de notificare în PVT se referă la situația în care Casa de clearing/Contrapartea nu efectuează, sau efectuează în mod eronat, notificarea/notificările în PVT aferente unei tranzacții pentru oricare dintre Participanți. În acest caz, Casa de clearing/Contrapartea va compensa financiar valoarea dezechilibrului provocat participanților respectivi.

**TAXE ȘI COMISIOANE**

**Art. 13**.

(1) Pentru activităţile şi serviciile desfăşurate, BRM are dreptul de a percepe participanţilor la piaţa centralizată taxe şi comisioane, după cum urmează :

 a) taxă de înscriere și menținere anuală;

 b) comision de tranzacționare a pieței produselor la termen în regim de contraparte, aplicat numai participanţilor - parte în tranzacţie;

 c) comision de administrare (compensare-decontare) a regimului de contraparte.

(2) În cazul neachitării obligaţiilor prevăzute la alineatul (1) până la termenul scadent, BRM are dreptul de a suspenda accesul participantului la şedinţele de tranzacţionare, până la momentul onorării obligaţiilor.

**Art. 14.**

Taxele şi comisioanele percepute în calitate de operator al pieţei centralizate de gaze naturale sunt instituite în baza deciziei Consiliului de administraţie al BRM şi sunt publicate pe site-ul BRM.

**REGIMUL DEPUNERII, ADMINISTRĂRII ŞI SOLUŢIONĂRII CONTESTAŢIILOR**

**Art. 15.**

Partea interesată poate depune contestaţie în condițiile prevăzute de Procedura privind conduita de participare la piață. Depunerea unei contestații nu afectează dreptul Casei de clearing/Contrapărții/ BRM de a lua, până la soluționare, orice măsuri prevăzute de Reglementările Contrapărții.

**PUBLICARE**

**Art. 16.**

Pentru tranzacţiile încheiate în cadrul pieţei produselor standardizate pe Piaţa produselor pe termen mediu și lung, BRM va publica zilnic, la sfârşitul intervalului de tranzacţionare, pe pagina proprie de internet, următoarele informaţii:

1. volumele tranzacţionate şi numărul de tranzacţii încheiate în acest sens - pentru fiecare produs în parte;
2. preţul minim de tranzacţionare al zilei - pentru fiecare produs în parte;
3. preţul maxim de tranzacţionare al zilei - pentru fiecare produs în parte;
4. preţul mediu al zilei de tranzacţionare - pentru fiecare produs în parte, calculat ca medie ponderată al tranzacțiilor din ziua respectivă;
5. preţul mediu actualizat - pentru fiecare produs în parte - pentru produsele tranzacţionabile în cadrul unui interval mai larg de timp, calculat ca medie ponderată a tuturor tranzacţiilor efectuate de la începutul intervalului de tranzacţionare a produsului respectiv până la sfârşitul zilei de tranzacţionare;
6. variaţia preţului mediu actualizat faţă de preţul mediu/actualizat al zilei anterioare - pentru fiecare produs în parte;
7. preţul de închidere al zilei de tranzacţionare – ultimul pret de tranzactionare inregistrat la inchiderea pietei pentru fiecare produs în parte;
8. variaţia preţului de închidere al zilei faţă de preţul de închidere al zilei anterioare - pentru fiecare produs în parte;
9. numărul participanţilor înregistraţi la piaţă care au depus minimum o ofertă în piaţă, indiferent de sensul acesteia - vânzare sau cumpărare.

**Art. 17.** BRM va transmite lunar la ANRE informaţii detaliate cu privire la fiecare tranzacţie încheiată pe piaţa centralizată de gaze naturale din fiecare sesiune de tranzacţionare până cel târziu la data de 10 a lunii în curs pentru luna precedentă, conform reglementărilor ANRE.

**Art.18.**

(1) BRM îşi rezervă dreptul de a modifica şi/sau completa prezenta procedură, cu respectarea procesului de consultare publică conform reglementărilor ANRE. Singura variantă opozabilă BRM este cea afişată pe site-ul acesteia.

(2) Anexa face parte integrantă din prezenta procedură.

**ANEXA**

la procedură

**A. PRODUSE STANDARDIZATE TRANZACȚIONABILE**

|  |  |
| --- | --- |
| **DENUMIRE PRODUS** | **CODIFICARE** |
| 1.  WEEK /BRM\_GAS\_PHFW | Gas Forward CCP W\_ss-aaaa  (ss de la 01 la 53)   |
| 2.  MONTH / BRM\_GAS\_PHFM | Gas Forward CCP M\_luna-aaaa (numele lunii respective) |
| 3.  QUARTER / BRM\_GAS\_PHFQ  | Gas Forward CCP Q\_Qn-aaaa (nr. de la 1 la 4) |
| 4. FIRST SEMESTER /BRM\_GAS\_PHFS1 | Gas Forward CCP GS\_S1-aaaa |
| 5.  SECOND SEMESTER / BRM\_GAS\_PHFS | Gas Forward CCP GS\_S2-aaaa |
| 6. COLD SEASON/BRM\_GAS\_PHFCS | Gas Forward CCP GN\_CS – aaaa |
| 7. WARM SEASON/ BRM\_GAS\_PHFWS | Gas Forward CCP GN\_WS – aaaa |
| 8. GAS YEAR / BRM\_GAS\_PHFGY | Gas Forward CCP GY-aaaa |
| 9. CALENDAR YEAR /BRM\_GAS\_PHFY | Gas Forward CCP Y – aaaa |